ພົບອີກ 4 ສົບ ຈາກອຸບັດຕິເຫດເຮືອຫຼົ້ມ ຢູ່ປາປົວ ນິວກີເນຍ
ເຈົ້າໜ້າທີ່ກ່າວວ່າ ໄດ້ພົບອີກ 4 ສົບ ຈາກອຸບັດຕິເຫດ ເຮືອຂ້າມຟາກຫຼົ້ມ ທີ່ປາປົວນິວກີເນຍ
ພວກກູ້ໄພໃນປາປົວນິວກີເນຍ ໄດ້ກູ້ເອົາ 4 ສົບຈາກເຮືອຂ້າມຟາກທີ່ຫຼົ້ມ ເມື່ອ 2 ມື້ກ່ອນ ຢູ່ນອກແຄມຝັ່ງທະເລທາງກໍ້າຕາເວັນອອກຂອງປະເທດດັ່ງກ່າວ ເຈົ້າໜ້າທີ່ກ່າວໃນວັນເສົາມື້ນີ້ວ່າ ປະມານ 100 ຄົນຍັງຫາຍສາບສູນ ໄດ້ມີການນຳໃຊ້ເຮືອບິນ ເຮືອ ແລະເຮຣີຄອບເຕີ້ ເຂົ້າໃນການປະຕິບັດງານຄົ້ນຫາພວກທີ່ ລອດຊີວິດມາໄດ້ຈາກອຸບັດຕິເຫດເຮືອຂ້າມຟາກ Rabaul Queen ຫຼົ້ມ ຍ້ອນດິນຟ້າອາ ກາດປັ່ນປ່ວນ ໃນມື້ວັນພະຫັດຜ່ານມາ ທີ່ກະປະມານວ່າມີຜູ້ໂດຍສານ 350 ຄົນເດີນທາງ ໄປນຳເຮືອລຳນີ້ ຜູ້ໂດຍສານເກືອບ 250 ຄົນຖືກຊ່ອຍຊີວິດໄວ້ໄດ້ ໃນການປະຕິບັດງານຮ່ວມລະຫວ່າງເຈົ້າ ໜ້າທີ່ທາງທະເລ ຂອງອອສເຕຣເລຍ ແລະປາປົວນິວກີເນຍ ລົມແຮງແລະຟອງທະເລຂະ ໜາດໃຫຍ່ ໄດ້ເປັນອຸບປະສັກຂັດຂວາງໃນການປະຕິບັດງານທີ່ວ່ານີ້ ພວກທີ່ລອດຊີວິດມາ ໄດ້ຖືກສົ່ງໄປຍັງເມືອງ Lae ບໍລິສັດຂົນສົ່ງທາງທະເລ Rabaul ຊຶ່ງເປັນເຈົ້າຂອງເຮືອຂ້າມຟາກລຳນີ້ກ່າວວ່າ ຍັງບໍ່ທັນ ເປັນທີ່ຈະແຈ້ງເທື່ອວ່າ ແມ່ນຫຍັງຄືສາເຫດທີ່ພາໃຫ້ເຮືອໂດຍສານລຳນີ້ຫຼົ້ມ ນາຍົກລັດຖະມົນຕີປາປົວນິວກີເນຍທ່ານ Peter O’Neill ໄດ້ສັ່ງໃຫ້ດຳເນີນການສືບສວນ ສອບສວນກ່ຽວກັບອຸບັດຕິເຫດໃນຄັ້ງນີ້